**L’ACAMPADA A SANT GUILLEM**

Quan vaig arribar per primer cop a Campins al setembre del 2017 i em van comentar la directora i les meves companyes, la Roser, la Sandra i, en aquell moment també, la Maria Rosa, que de vegades anàvem a Sant Guillem a fer activitats amb l’escola, mai hagués pensat que, un curs després, hagués viscut una experiència tan bonica com la que vaig tenir la gran sort de viure.

Haig de dir que en els tres cursos que porto a Campins, m’he sentit sempre molt feliç i molt afortunada per les persones que formen l’escola, però recordo el curs 2019-2020 amb un enyor molt gran, ja era el meu segon curs, amb els mateixos nens i nenes, ja teníem un alt grau de confiança i vaig complir amb la meva promesa d’inici de curs: porteu-vos bé amb mi i jo em portaré molt millor encara amb vosaltres.

I així va ser, va estar un curs inoblidable, on l’aprenentatge no anava renyat amb els somriures que m’alegraven cada matí, encara que fos un matí d’un dilluns ple de núvols.

Ens sentíem tan feliços que vam veure necessari fer un gran tancament de curs i, amb el vistiplau de l’equip directiu i el recolzament de la meva companya Gala, les dues van poder omplir d’alegria una tarda i una nit de juny on l’explanada al costat de Sant Guillem va ser el nostre refugi. La guerra d’aigua, la guerra per aprendre a muntar les tendes de campanya, el gos d’una de les alumnes que ens va guiar durant tot el camí i en Joan López, retratant cada passa que donàvem i així poder deixar constància d’un meravellós dia, no només al nostre record... tot va ser imprescindible el dia de l’acampada.

Estic segura de que mai oblidarem aquells moments a la nit, on després d’un gran sopar (on el Quico ens va portar unes pizzes molt bones que no van durar res), vam començar a cantar amb un karaoke improvisat, on fins i tot els més tímids, es van arrencar a ballar un pasdoble, i que es va allargar fins ben entrada la nit. Però no va acabar la cosa aquí, el millor encara estava per arribar... el moment tenda de campanya fètida: 13 persones, 11 nens i 2 adults, a dintre d’una tenda de campanya de 3 persones, jugant a jocs i obrint de tant en tant perquè a algú sembla que la pizza no li va anar del tot bé...

La nit va anar millor impossible, on els nens i nenes van respectar la norma de que ningú no podia sortir de la tenda sense permís de les dues mestres, i així ho van fer, demostrant un cop més, que havíem fet molt bé confiant en ells. I va arribar el matí que ens va despertar amb els “Homo Sapiens” parlant de tenda en tenda, amb el cap fora i el cos a dintre, com havíem demanat la Gala i jo, esperant al gran esmorzar que ens va portar a primera hora la Roser.

I amb pena i alegria a la vegada, a mig matí vam replegar les tendes, vam deixar tot ben net i vam tornar a l’escola, sabent que aquell dia sempre es quedaria en el nostre record... però sabent també que no el tornaríem a repetir... o sí?

Amb molt d’amor, pels meus Homo Sapiens

Anna M.